નિર્ભયાકાંડને ચાર વર્ષ પૂરા થયાં હોવાં છતાં નિર્ભયાનાં પરિવારજનોને ન્યાય માટે હજુ પણ કોર્ટનાં ચકકર કાપવા પડી રહ્યાં છે. જ્યારે ઘટના બની હતી ત્યારે સરકારે નિર્ભયાના પરિવારજનોને આ કેસમાં કોઈને પણ છોડવામાં નહિ આવે અને તેમના પરિવારને આ કેસમાં ન્યાય મળશે જ તેવી ખાતરી આપી હતી, પરંતુ આજે આ ઘટનાને ચાર વર્ષ પૂરાં થઈ ગયાં છે પણ ન તો નિર્ભયાના આરોપીઓને સજા થઈ છે કે ન તો નિર્ભયાના પરિવારજનોને સરકારે અાપેલી સરકારી નોકરીની ખાતરી પૂરી થઈ છે. ત્યારે આ કેસ પરથી એવું કહી શકાય કે દેશમાં કાયદો બદલાયો છે પણ સમાજની દૃષ્ટિમાં કોઈ બદલાવ આવ્યો નથી અને આવા કેસમાં જે તે પીડિત કે તેમના પરિવારજનોને સહકાર આપવાને બદલે સતત તેમનાથી વિમુખ થવાના પ્રયાસ થઈ રહ્યા છે.